text: Anklager: Trusler på sociale medier er en naturlig udvikling
  21 juni 2016 kl. 13.18
  En 29-årig mand fra Haderslev er tirsdag blevet varetægtsfængslet i fire uger for Facebooktrusler mod det konservative folketingsmedlem Mai Mercado.
  Weekendens trusler på Mai Mercados Facebookside har nu ført til, at en 28-årig mand er varetægtsfængslet i fire uger. Det er anklageren tilfreds med.
  Jeg tænker, at det er en naturlig udvikling i det samfund, vi er i.
  
  - Vi mener, at ordlyden i beskederne må betegnes som trusler. Det er både trusler mod folketingspolitikeren og hendes nyfødte barn. Så det er alvorlige trusler, siger anklager ved Syd- og Sønderjyllands Politi, Line Dam Pedersen, til TV SYD.
  Hun glæder sig over, at politiet nu får ro til at efterforske sagen og undersøge truslerne nærmere.
  - Dommeren fulgte min indstilling, så det er jeg selvfølgelig tilfreds med. Det giver politiet arbejdsro de næste fire uger.
  Anklageren synes, at sagen forløb fint i retssalen, men har på nuværende tidspunkt ikke nogen idé om strafudmålingen.
  Til gengæld ser hun et generelt mønster i den slags trusler.
  - Vi ser vidnetrusler og generelle trusler ind i mellem. Så det er nok sådan samfundet udvikler sig. Man er mere på de sociale medier, så jeg tænker, at det er en naturlig udvikling i det samfund, vi er i, slutter anklager Line Dam Pedersen.
  